CELEX: E2012C0090
Language: sk
Date: 2012-03-15 00:00:00
Title: Rozhodnutie Dozorného úradu EZVO č. 90/12/COL z  15. marca 2012 týkajúce sa predaja niektorých budov v Inner Camp v Haslemoen Leir (Nórsko)

21.2.2013   
            
            
               SK
            
            
               Úradný vestník Európskej únie
            
            
               L 48/33
            
         ROZHODNUTIE DOZORNÉHO ÚRADU EZVO
   č. 90/12/COL
   z 15. marca 2012
   týkajúce sa predaja niektorých budov v Inner Camp v Haslemoen Leir (Nórsko)
   DOZORNÝ ÚRAD EZVO (ĎALEJ LEN „DOZORNÝ ÚRAD“),
   so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 61 a protokol 26,
   so zreteľom na Dohodu medzi štátmi EZVO o zriadení dozorného úradu a Súdneho dvora (ďalej len „Dohoda o dozore a súde“), a najmä na jej článok 24,
   so zreteľom na protokol 3 k Dohode o dozore a súde (ďalej len „protokol 3“), a najmä na jeho článok 1 ods. 2 časti I a článok 7 ods. 5 a článok 14 časti II,
   po vyzvaní zainteresovaných strán, aby predložili pripomienky v súlade s uvedenými ustanoveniami (1),
   keďže:
   I.   SKUTOČNOSTI
   
   1.   POSTUP
   
               (1)
            
            
               Na základe sťažnosti a výmeny viacerých listov (dokumenty č. 427226, 422506, 449988, 428521 a 458787) dozorný úrad listom z 24. marca 2010 (dokument č. 549786) informoval nórske orgány, že začal konanie podľa článku 1 ods. 2 časti I protokolu 3 v súvislosti s predajom niektorých budov v Inner Camp v Haslemoen Leir.
            
         
               (2)
            
            
               Rozhodnutie dozorného úradu č. 96/10/COL z 24. marca 2010 začať konanie bolo uverejnené v Úradnom vestníku Európskej únie a v dodatku EHP k Úradnému vestníku Európskej únie
                   (2). Nórske orgány predložili pripomienky listom z 12. mája 2010 a listom z 19. novembra 2010 (dokumenty č. 557187 a 581797). Tretie strany nepredložili žiadne pripomienky.
            
         2.   HASLEMOEN LEIR
   
               (3)
            
            
               V roku 2001 nórsky parlament (Stortinget) rozhodol, že armádny majetok, ktorý sa už nepoužíva na vojenské účely, by sa mal predať za trhovú hodnotu (3). Dotknuté obce získali predkupné právo.
            
         
               (4)
            
            
               Jednou z nehnuteľností na predaj bola vojenská základňa Haslemoen Leir nachádzajúca sa na území obce Våler v kraji Hedmark, v ktorej sa vojenské aktivity skončili 30. júna 2003. Nórsky štát začal proces predaja v októbri 2004 a následne, na základe zmluvy zo 16. apríla 2005, získala celú vojenskú základňu obec Våler za cenu 46 miliónov NOK.
            
         
               (5)
            
            
               Haslemoen Leir bola vojenskou základňou od päťdesiatych rokov 20. storočia a tvoria ju: i) zalesnené oblasti; ii) obrábaná pôda; iii) zastavaná zóna tiež uvádzaná ako Storskjæret a iv) oblasť nazývaná Inner Camp.
            
         
               (6)
            
            
               Celá oblasť Inner Camp sa rozprestiera na približne 300 000 m2 a nachádza sa v nej 44 budov (4) s rozlohou vyše 42 000 m2. Budovy zahŕňajú okrem iného kasárne a služobné budovy pre činnosti armády, ako sú kuchynské zariadenia, kino, dôstojnícka jedáleň, škola a vzdelávacie zariadenia, výcvikové a mobilizačné sekcie, budovy skladov a garáže. Niektoré staré budovy sú zrekonštruované a vojenská základňa bola, kým ju zatvorili, udržiavaná v dobrom stave.
            
         2.1   Predaj Haslemoen Leir z vlastníctva nórskeho štátu do vlastníctva obce Våler
   
   
               (7)
            
            
               Keď bola v roku 2004 základňa Haslemoen Leir uvedená na trh na účely predaja, nórsky štát najal nezávislého odborného odhadcu, spoločnosť Agdestein Takst & Eiendomsrådgivning, aby vypracoval ocenenie základne Haslemoen Leir (5). Správa spoločnosti Agdestein z 22. decembra 2004 (ďalej len „prvá správa spoločnosti Agdestein“) konštatovala, že keby sa budovy predávali samostatne, „investičná hodnota“ (6) oblasti Inner Camp, vrátane 44 budov, by dosahovala 39 miliónov NOK. Keby sa oblasť Inner Camp predávala ako celok, „investičná hodnota“ by podľa tejto správy bola 29 miliónov NOK. Správa obsahovala jednotlivé ocenenia väčšiny zo 44 budov vrátane špecifikácií a stručného popisu každej budovy a jej technického stavu.
            
         
               (8)
            
            
               Ďalšie správy a korešpondencia odkazujú na zľavu 10 miliónov NOK ako na zľavu vo výške 30 % (alebo približne 30 %). Zľava, ktorá bola poskytnutá pri kúpe oblasti Inner Camp ako celku, je však v skutočnosti bližšie k 25,64 % (39 miliónov NOK mínus 10 miliónov NOK = 25,641025 %).
            
         
               (9)
            
            
               Obec Våler ako kupujúca strana najala nezávislých odhadcov Erika Alhauga a Tronda Bakkeho, aby vypracovali ocenenie oblasti Inner Camp a zastavanej zóny Storskjæret. Ich hodnotenie takisto vychádzalo z predpokladu predaja oblasti Inner Camp ako celku. Odhadcovia urobili výpočet investičnej hodnoty tak, že vypočítali predpokladanú trhovú hodnotu nehnuteľnosti na základe budúcich príjmov z prenájmu budov. Správa bola pomerne krátka (mala 4 strany) a nevychádzala zo žiadnej fyzickej obhliadke budov, ale opierala sa o existujúce správy a hodnotenia. Správa zohľadnila nevyhnutné náklady na modernizáciu budov na funkčné objekty na prenájom. V správe sa predpokladá, že vzhľadom na geografickú polohu budov a nízky počet obyvateľov obce Våler nejaký čas potrvá, kým sa prenajmú všetky budovy. Niektoré z budov už boli prenajaté, ale len krátkodobo. Správa navyše zdôrazňuje, že niekoľko budov vrátane kasární by malo byť určených na demoláciu, keďže sú v zlom technickom stave. Keďže aj mnoho ďalších budov si vyžaduje rozsiahlu rekonštrukciu, v správe sa dospelo k záveru, že pravdepodobné budúce príjmy z prenájmu by nepokryli ani bežnú údržbu a prevádzkové náklady. Páni Alhaug a Bakke preto dospeli k záveru (ďalej len „správa Alhauga a Bakkeho“) z 18. januára 2005 (7), že pri ocenení oblasti Inner Camp ako celku na základe budúcich príjmov z prenájmu je jej hodnota nulová (8).
            
         
               (10)
            
            
               Aby bolo možné porovnať výsledky prvej správy spoločnosti Agdestein so správou pánov Alhauga a Bakkeho a získať tak správnu trhovú cenu, nórsky štát požiadal spoločnosť Agdestein Takst & Eiendomsrådgivning, aby vypracovala druhú správu o ocenení, ktorá by vychádzala z uvedených dvoch odlišných ocenení. V rámci mandátu stanoveného pre toto nové ocenenie bola spoločnosť Agdestein požiadaná, aby predložila „priemernú hodnotu“ základne Haslemoen Leir. V správe o priemernej hodnote z 3. marca 2005 (ďalej len „druhá správa spoločnosti Agdestein“) (9) sa vysvetľuje, že takáto priemerná hodnota je len jedným z niekoľkých prístupov na zistenie hodnoty a že hodnoty predpokladané v dvoch existujúcich oceneniach by prípadne mohla posúdiť neutrálna tretia strana. Na základe priemernej hodnoty v dvoch predchádzajúcich oceneniach a po úpravách niektorých faktických chýb v predchádzajúcich oceneniach bola trhová hodnota základne Haslemoen Leir odhadnutá na 58 miliónov NOK. V správe sa však predpokladá, že trhová hodnota vojenskej základne by sa znížila o ďalších 12 miliónov NOK (10), keby sa celá základňa, t. j. uvedené štyri rôzne oblasti, predala ako celok.
            
         
               (11)
            
            
               Pokiaľ ide o presnejšie ocenenie oblasti Inner Camp, priemerná hodnota bola na začiatku stanovená na 14,5 milióna NOK (29 miliónov NOK (11). + 0, delené dvomi). (12) Táto hodnota však bola zvýšená o 1 milión NOK na základe dvoch dodatočných úprav, a to hodnoty kasární a hodnoty niektorých nezastavaných pozemkov s neistou budúcou reguláciou územného plánovania. Upravená priemerná hodnota oblasti Inner Camp predávanej ako celok teda bola 15,5 milióna NOK.
            
         
               (12)
            
            
               Na základe druhej správy spoločnosti Agdestein obec prevzala základňu Haslemoen Leir 1. júna 2005 za cenu 46 miliónov NOK. Obci teda boli poskytnuté dve uvedené zľavy, a to „zľava vo výške približne 30 %“ (13) pri kúpe oblasti Inner Camp ako celku a ďalšia „množstevná zľava“ vo výške 20 % pri kúpe celého komplexu Haslemoen Leir.
            
         2.2   Predaj častí Inner Camp obcou Våler spoločnosti Haslemoen AS
   
   
               (13)
            
            
               Obec Våler dala jasne najavo, že základňu Haslemoen Leir predá kupujúcemu, ktorý vhodným spôsobom zabezpečí rozvoj tejto oblasti a vytvorí čo najviac nových pracovných miest. Na vysvetlenie obec uviedla, že hoci o niektoré budovy v rámci oblasti Inner Camp prejavilo záujem niekoľko strán, obec chce nájsť kupujúceho, ktorý by zabezpečil jednotný rozvoj a optimálne využitie oblasti Inner Camp.
            
         
               (14)
            
            
               S cieľom splniť požiadavku obce, tri rôzne subjekty, z ktorých každý prejavil záujem o časti oblasti Inner Camp, vytvorili novú spoločnosť s názvom Haslemoen AS (14). Táto spoločnosť vyjadrila zámer využiť nehnuteľnosť na ubytovacie účely, ako aj na rôzne kultúrne a športové aktivity a podujatia. Cieľovými skupinami boli armáda, poskytovatelia bezpečnostných služieb a automobilový priemysel.
            
         
               (15)
            
            
               Dňa 27. februára 2006 obecná rada (Kommunestyret) schválila predaj 29 zo 44 budov v oblasti Inner Camp spoločnosti Haslemoen AS za celkovú sumu 4 milióny NOK. Budovy, ktoré boli predmetom predaja, zahŕňajú ubikácie, kasárne, jedálne pre dôstojníkov a vojakov s kuchynskými zariadeniami, poslucháreň, kino, budovu školy, ústredné kúrenie, kancelárske budovy, nemocničné oddelenie a niekoľko garáží.
            
         
               (16)
            
            
               Z prípravných dokumentov na zasadnutie obecnej rady z 27. februára 2006 je zrejmé, že o hodnote majetku a o tom, či by predajná cena mohla zahŕňať štátnu pomoc, existovali pochybnosti. Dokumenty odkazujú na list právnika Nórskeho združenia miestnych a regionálnych samospráv (KS) doručený k uvedenému dátumu. V liste sa spomínajú pravidlá EHP pre poskytovanie štátnej pomoci a tiež, že predaj za cenu nižšiu, ako je trhová hodnota, môže zahŕňať štátnu pomoc. V liste sa ďalej uvádza, že dve ponuky vrátane ponuky od spoločnosti Haslemoen AS, ktoré sa vzťahujú na väčšinu budov v oblasti Inner Camp, dosahovali spolu 6 miliónov NOK. Po pripomenutí usmernení dozorného úradu pre predaj pozemkov a v nich uvedených metód na vylúčenie štátnej podpory právnik odkazuje na druhú správu spoločnosti Agdestein, v ktorej bola hodnota oblasti Inner Camp na začiatku stanovená na 14,5 milióna NOK. Pri porovnaní s ponukou na 6 miliónov NOK právnik uvádza, že prijať predložené ponuky by znamenalo značné riziko predaja za cenu nižšiu, ako je trhová hodnota, a tým porušenie pravidiel poskytovania štátnej pomoci. Na tomto základe právnik odporučil vykonať nové ocenenie, pričom obecná rada by mala s prijatím rozhodnutia o predaji počkať, kým sa takéto precenenie nevykoná.
            
         
               (17)
            
            
               Následne výkonný riaditeľ obecnej rady (Rådmannen) odporučil rade túto vec odložiť a počkať na ďalšie vysvetlenie. Návrh bol väčšinou obecnej rady odmietnutý (13 proti 6) a obecná rada predaj schválila, ale stanovila, že od právnikov KS by sa malo získať riadne posúdenie rizika možného narušenia hospodárskej súťaže. Obecná rada navyše splnomocnila na posúdenie rizika výkonný výbor obce (Formannskapet) (15).
            
         
               (18)
            
            
               Dozornému úradu nebolo takéto následné posúdenie rizika, ktorého vypracovanie obecná rada nariadila, poskytnuté. Obec však vysvetlila, že odhadca nehnuteľnosti pán Bakke, ktorý vypracoval ocenenie v mene obce v čase odkúpenia nehnuteľnosti z vlastníctva nórskeho štátu v roku 2005, pomáhal obci aj pri procese predaja nehnuteľnosti spoločnosti Haslemoen AS v roku 2006. Aj keď nebolo vykonané osobitné ocenenie 29 budov, obec predložila dva posudky predajnej ceny, ktoré vypracoval pán Bakke, oba z 2. mája 2006.
            
         
               (19)
            
            
               Výpočty z 2. mája 2006, ktoré budú podrobnejšie popísané ďalej v texte, boli predložené s cieľom preukázať, že obec predala 29 budov za cenu vyššiu, ako boli primárne náklady obce. Dozornému úradu však nie je jasné, či tieto výpočty boli obci predložené a či ich obec zohľadnila pred konečným podpisom zmluvy. Obec v korešpondencii s dozorným úradom uviedla, že predmetné posúdenia boli zohľadnené pred oficiálnym schválením kúpnej zmluvy. V zápisniciach ani v prípravných dokumentoch zo zasadnutí obecnej rady alebo obecného výkonného výboru, ktorý, ako sa už uviedlo, bol oprávnený posúdiť riziko možného narušenia hospodárskej súťaže, sa však žiadne odkazy na takéto posúdenia neuvádzajú.
            
         
               (20)
            
            
               V prvom z dvoch hodnotení predajnej ceny z 2. mája 2006 sa odhaduje, že suma, ktorú obec pôvodne zaplatila za obstaranie oblasti Inner Camp v roku 2005, dosahuje výšku 12,4 milióna NOK. Základom tohto hodnotenia bola druhá správa spoločnosti Agdestein, v ktorej bola hodnota oblasti Inner Camp odhadnutá na 15,5 milióna NOK (pozri odôvodnenie 11). Z tejto sumy bolo odpočítaných 3,1 milióna NOK. Odpočet bol vykonaný na zohľadnenie zľavy vo výške približne 20 %, ktorú obec získala na obstaranie celého komplexu Haslemoen Leir ako celku (pozri odôvodnenia 10 a 12). Na základe toho sa v posúdení konštatovalo, že suma 12,4 milióna NOK predstavovala „priemernú“ hodnotu oblasti Inner Camp.
            
         
               (21)
            
            
               Druhé hodnotenie takisto z 2. mája 2006 obsahuje výpočet hodnoty budov v oblasti Inner Camp vrátane 29 budov, ktoré sú predmetom zmluvy so spoločnosťou Haslemoen AS. Výpočet nebol založený na ocenení samotných budov, ale ako základ pred odpočítaním odhadovanej hodnoty budov v oblasti Inner Camp, ktoré neboli predmetom predaja spoločnosti Haslemoen AS, boli použité primárne náklady na Inner Camp vo výške 12,4 milióna NOK.
            
         
               (22)
            
            
               Vo výpočte sa predovšetkým odhadlo, že celková hodnota 5 budov (16), ktoré zostali vo vlastníctve obce Våler, bola približne 3,67 milióna NOK. Táto hodnota bola čiastočne založená na priemernej hodnote (alebo 50 %) z hodnôt stanovených v prvej správe spoločnosti Agdestein (pozri odôvodnenie 11). V prípade dvoch budov sa pri výpočte namiesto toho použili aktuálnejšie a vyššie ocenenia jednotlivých objektov. Išlo o budovu č. 3 (telocvičňa) a budovu č. 45 (viacúčelová budova so skladmi, kanceláriami a dielňou). V prvej správe spoločnosti Agdestein bola hodnota budovy č. 45 ocenená na 1,9 milióna NOK (17). Priemerná hodnota bola teda950 000 NOK. Novšie ocenenie budovy č. 45, na ktoré sa výpočet odvoláva, však bolo odhadnuté na 3 milióny NOK. Ďalšie štyri budovy, ktoré si obec ponechala (budova č. 32, 34, 44 a 3), boli ocenené na 662 500 NOK. Celková hodnota piatich budov obce bola preto stanovená na 3 662 500 NOK (t. j. približne 3,67 milióna NOK).
            
         
               (23)
            
            
               Ďalší odpočet vo výpočte sa týkal 11 ďalších budov v oblasti Inner Camp, v súvislosti s ktorými výpočet odkazuje na ponuku spoločnosti Norsk Trafikksenter z 26. apríla 2006 vo výške 5 miliónov NOK (18).
            
         
               (24)
            
            Pripočítaním zmluvnej ceny 4 milióny NOK za 29 budov podľa zmluvy so spoločnosťou Haslemoen AS pán Bakke odhadol celkovú predajnú hodnotu oblasti Inner Camp na 12,67 milióna NOK (
                  ).
         
               (25)
            
            
               Zmluva medzi obcou a spoločnosťou Haslemoen AS bola podpísaná 22. mája 2006.
            
         3.   PRIPOMIENKY NÓRSKYCH ORGÁNOV
   
               (26)
            
            
               Vo svojom rozhodnutí o začatí konania z 24. marca 2010 dozorný úrad vyjadril pochybnosti, či cena 4 milióny NOK, ktorú spoločnosť Haslemoen AS zaplatila za obstaranie 29 budov od obce Våler, predstavovala trhovú hodnotu, a teda či bol predaj uzavretý v súlade so zásadou investora v trhovom hospodárstve. Obec Våler v reakcii na rozhodnutie o začatí konania zaslala nórskym úradom dva listy (19).
               Obec Våler uznala, že neuplatnila jednu z metód opísaných v usmerneniach dozorného úradu pre predaj pozemkov na určenie trhovej ceny, aby vylúčila prítomnosť štátnej pomoci, ale to neznamená, že predaj štátnu pomoc zahŕňal. Obec vysvetlila, že „snahou obce pri predaji budov bolo vytvoriť v oblasti základne priestor pre nové činnosti. Preto pri stanovení ceny budov obec prihliadala skôr na plány kupujúceho, ktorý sľuboval vytvoriť nové pracovné miesta, než na zásady, ktoré boli použité na stanovenie kúpnej ceny“
                   (20)
               
            
         
               (27)
            
            
               Obec navyše uviedla odkaz na rozhodnutie o začatí konania, v ktorom dozorný úrad vysvetlil, že pokiaľ sa v predchádzajúcom procese predaja určila trhová hodnota, správny orgán môže použiť svoje primárne náklady ako indikáciu trhovej hodnoty, pokiaľ od obstarania neuplynulo značné časové obdobie. Obec uviedla, že dozorný úrad zdôraznil neistotu plynúcu z typu predmetných pozemkov, t. j. bývalej vojenskej základne v odľahlej oblasti. Podľa obce musí byť správne považovať celkovú kúpnu cenu 46 miliónov NOK na základe ocenenia priemernej hodnoty – vrátane zľavy – za trhovú hodnotu vojenskej základne a tiež sa domnievať, že priemerná hodnota oblasti Inner Camp vo výške 12,4 milióna NOK bola trhovou hodnotou za 44 budov nachádzajúcich sa na tejto základni.
            
         
               (28)
            
            
               Obec usudzuje, že na zistenie primárnych nákladov obce na predmetných 29 budov bolo správne odpočítať hodnotu ostatných nehnuteľností v rámci oblasti Inner Camp, ktoré neboli predmetom kúpnej zmluvy. Takže vychádzajúc zo sumy 12,4 milióna NOK, ktoré obec rok predtým zaplatila za 44 budov, a po odpočítaní hodnoty nehnuteľností, ktoré nie sú predmetom kúpnej zmluvy, možno podľa názoru obce konštatovať, že 4 milióny NOK predstavovali trhovú cenu za predmetných 29 budov. Na podporu tohto záveru obec uviedla odkaz na už uvedené výpočty z 2. mája 2006, ktoré vypracoval pán Bakke. V korešpondencii s dozorným úradom obec upozornila na to, že priemerná hodnota oblasti Inner Camp by mala byť stanovená na 12,4 milióna NOK a že „hodnota nehnuteľností, na ktoré sa zmluva nevzťahuje, predstavuje hodnotu vyššiu, ako je hodnota celej základne Inner Camp“. Dozorný úrad predpokladá, že obec týmto tvrdením chcela upozorniť na to, že predajná hodnota každej jednotlivej budovy v oblasti Inner Camp podľa výpočtov pána Bakkeho prevýšila údajné primárne náklady obce vo výške 12,4 milióna NOK.
            
         
               (29)
            
            
               Pokiaľ ide o hodnotu ostatných budov v oblasti Inner Camp, ktoré spoločnosti Haslemoen AS predané neboli, obec predložila aj správu o ocenení z 15. marca 2006 vypracovanú pánom Erikom Alhaugom, ktorá sa týkala väčšinou tých istých budov, na ktoré predložila ponuku spoločnosť Norsk Trafikksenter (č. 28, 35, 36, 37, 38, 39, 46, 47, 50 a 94). V správe sa celková hodnota týchto 10 budov odhadla na 5,5 milióna NOK, ak by boli predané ako celok, a 6,65 milióna NOK, ak by sa predávali samostatne.
            
         
               (30)
            
            
               Na základe týchto výpočtov a odhadov teda obec tvrdí, že cena 4 milióny NOK za 29 budov predaných spoločnosti Haslemoen AS zodpovedala trhovej hodnote. Celková hodnota oblasti Inner Camp teda bola 3,67 milióna NOK (hodnota budov, ktoré si obec plánovala ponechať) plus 5 miliónov NOK (ponuka predložená spoločnosťou Norsk Trafikksenter, resp. 5,5 milióna NOK, ako sa odhaduje v druhom ocenení) plus 4 milióny NOK (cena za 29 stavieb pre spoločnosť Haslemoen AS) = 12,67 milióna NOK, čo prevyšuje primárne náklady obce vo výške 12,4 milióna NOK.
            
         
               (31)
            
            
               Obec tiež pripomína, že kúpna zmluva medzi obcou Våler a spoločnosťou Haslemoen AS obsahuje prvky, v dôsledku ktorých sa cena znižuje. Obec odkazuje na povinnosť uloženú kupujúcemu prenajať zakúpenú školskú budovu na dobu jedného roka zdarma, ako aj skutočnosť, že ani jedno ocenenie neberie do úvahy možné znečistenie pôdy.
            
         
               (32)
            
            
               Na záver obec tvrdí, že bolo správne previesť na spoločnosť Haslemoen AS obe zľavy, ktoré obec získala pri kúpe vojenskej základne od štátu. Hoci obec v tejto súvislosti chápe pochybnosti dozorného úradu vyjadrené v rozhodnutí o začatí konania, vysvetľuje, že hoci bola predaná len časť zo 44 budov v oblasti Inner Camp, kúpna zmluva medzi obcou Våler a spoločnosťou Haslemoen AS je založená na predpoklade, že kupujúci bude rozvíjať a prevádzkovať celý Inner Camp vrátane priestorov mimo tejto oblasti ako celok, spoločne s obcou Våler. Predajná cena 4 milióny NOK pre spoločnosť Haslemoen AS odráža tento predpoklad. To je tiež dôvod, prečo by sa pri dosiahnutí konečnej ceny mala uplatniť zľava vo výške 30 % na predaj oblasti Inner Camp ako celku plus ďalšia zľava 20 % na celý komplex Haslemoen Leir. Túto druhú zľavu možno chápať ako zľavu na celý komplex, ktorá by nebola uplatniteľná, ak by kupujúci nekúpil celú základňu. Obec zdôraznila, že sa snažila zvládnuť predaj spôsobom, ktorý by nespôsobil problémy, pokiaľ ide o pravidlá EHP pre poskytovanie štátnej pomoci.
            
         II.   POSÚDENIE
   
   4.   EXISTENCIA ŠTÁTNEJ POMOCI
   
               (33)
            
            
               Článok 61 ods. 1 Dohody o EHP znie:
               „Ak nie je touto dohodou ustanovené inak, pomoc poskytovaná členskými štátmi ES, štátmi EZVO alebo akoukoľvek formou zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určité podniky alebo výrobu určitých druhov tovaru, je nezlučiteľná s fungovaním tejto dohody, pokiaľ ovplyvňuje obchod medzi zmluvnými stranami.“
            
         
               (34)
            
            
               Na to, aby predaj predstavoval štátnu pomoc v zmysle článku 61 ods. 1 Dohody o EHP, musí znamenať hospodársku výhodu pre prijímateľa. Ak sa transakcia uskutočnila v súlade so zásadou investora v trhovom hospodárstve, t. j. ak obec pozemok predala za jeho trhovú hodnotu, pričom podmienky transakcie by boli pre súkromného predajcu prijateľné, transakcia by štátnu pomoc nezahŕňala.
            
         
               (35)
            
            
               Pokiaľ ide o prvky štátnej pomoci pri predaji pozemkov a budov verejnými orgánmi, usmernenia dozorného úradu o štátnej pomoci vysvetľujú, ako dozorný úrad uplatňuje pravidlá štátnej pomoci pri posudzovaní predaja verejných pozemkov a budov. V oddiele 2.1 sa popisuje predaj prostredníctvom nepodmieneného ponukového konania. V oddiele 2.2 sa popisuje predaj na základe nezávislého odborného oceňovania. Tieto dva postupy umožňujú štátom EZVO uskutočniť predaj pozemkov a budov spôsobom, ktorý za normálnych okolností vylučuje štátnu pomoc. Ako už bolo uvedené, obec Våler sa pri predaji 29 budov spoločnosti Haslemoen AS neriadila ani jedným z týchto dvoch postupov.
            
         
               (36)
            
            
               V oddiele 2.2 písm. d) usmernení sa stanovuje, že primárne náklady verejnoprávnych orgánov pri nadobúdaní pozemkov a budov sú indikátorom pre trhovú hodnotu, pokiaľ od kúpy obcou neuplynulo značné časové obdobie. Trhová hodnota by nemala byť stanovená nižšie, ako sú primárne náklady v priebehu prvých troch rokov po nadobudnutí. Je samozrejmé, že primárne náklady ako indikátor trhovej hodnoty pre ďalšie tri roky platí len v prípade, že pozemky alebo budovy boli pri prvom predaji nadobudnuté za trhovú hodnotu.
            
         
               (37)
            
            
               Preto, aj keď obec predala predmetných 29 budov spoločnosti Haslemoen AS po uplynutí necelého roku od nadobudnutia základne Haslemoen Leir od štátu, vynárajú sa dve otázky. V prvej otázke ide o to, či predchádzajúci predaj základne Haslemoen Leir z vlastníctva štátu obci Våler prebehol v súlade s trhovými podmienkami. Za predpokladu, že áno, druhou otázkou je, či obec Våler následne predala príslušné časti oblasti Inner Camp spoločnosti Haslemoen AS za cenu, ktorá zodpovedala minimálne jej primárnym nákladom.
            
         4.1   Otázka, či obec získala Haslemoen Leir za trhových podmienok
   
   
               (38)
            
            
               Ako už bolo uvedené, v rokovaniach medzi štátom a obcou Våler existovala značná neistota v súvislosti s trhovou hodnotou základne Haslemoen Leir, najmä pokiaľ išlo o hodnotu oblasti Inner Camp. V prvej správe spoločnosti Agdestein sa investičná hodnota oblasti Inner Camp odhadla na 39 miliónov NOK (alebo 29 miliónov NOK pri predaji vcelku) a úžitková hodnota na 44 miliónov NOK, pričom v ocenení pánov Alhauga a Bakkeho sa uvádza odhad investičnej hodnoty všetkých budov v hodnote 0 NOK.
            
         
               (39)
            
            
               Dozorný orgán sa domnieva, že predchádzajúce ocenenia tohto typu pozemkov, t. j. bývalej vojenskej základne so starými, aj keď pomerne dobre zachovanými budovami, obytnými aj inými, ktoré sa nachádzajú v odľahlej oblasti, vždy budú zahŕňať značnú neistotu. Veľký rozdiel medzi oceneniami však v tomto prípade môže byť aj dôsledkom rôznych predpokladov vzhľadom na budúce využitie vrátane toho, či sa budovy ponechajú na účely prenájmu, alebo sa predajú, a to buď samostatne, alebo vcelku. Ako dokladá prvá správa spoločnosti Agdestein, tieto rozdiely môžu mať značný dosah. Pre dozorný úrad je istým spôsobom ťažké pochopiť, že zmluvné strany transakcie nezabezpečili lepšie zosúladenie základných predpokladov jednotlivých ocenení pred ich konečným vypracovaním.
            
         
               (40)
            
            
               Platí to o to viac, že sa strany krátko po tom, ako zistili, že ich ocenenia sú veľmi rozdielne, dohodli uviesť rôzne východiskové body do súladu jednoduchým výpočtom priemernej hodnoty. Uplatnenie uvedenej metódy na určenie skutočnej trhovej hodnoty takej rozsiahlej a špeciálnej nehnuteľnosti, akou je Haslemoen Leir, sa zdá byť sporné. Dozorný úrad sa domnieva, že vhodnejším postupom by bolo vymenovať nových znalcov alebo aspoň zosúladiť ocenenia, pokiaľ ide o posúdenie porovnateľného budúceho využitia základne, a detailnejšie posúdiť faktory, ktoré pri prvom posúdení vyvolali veľký rozdiel. V tejto súvislosti dozorný úrad pripomína, že nórsky parlament (Stortinget) rozhodol, že bývalé vojenské základne by sa mali predávať za trhovú hodnotu (pozri odôvodnenie 3).
            
         
               (41)
            
            
               Aj neskoršie ocenenia častí oblasti Inner Camp, ktoré mal dozorný úrad k dispozícii v priebehu vyšetrovania, sa zdajú byť vypracované na základe vyššej hodnoty budov v oblasti Inner Camp, než je hodnota vyplývajúca z výpočtu priemernej hodnoty (pozri odôvodnenia 22 a 29).
            
         
               (42)
            
            
               Pri samostatnom posúdení – ako transakcie medzi verejnými orgánmi – takýto postup nemusí vyvolávať obavy. Ak však, ako v tomto prípade, kupujúci nemal v úmysle nehnuteľnosť si ponechať, ale predvídal jej následný predaj súkromným subjektom v krátkom čase po nadobudnutí, otázka trhovej hodnoty sa stáva naliehavejšou. Najmä ak kupujúci nevypracuje nové ocenenie, ale nehnuteľnosť predá za rovnakú alebo dokonca nižšiu cenu vopred vybranému kupujúcemu.
            
         
               (43)
            
            
               Skutočnosť je však napriek tomu taká, že štát predal vojenskú základňu obci Våler na základe nezávislého znaleckého posudku, a to druhej správy spoločnosti Agdestein. Je pravda, že metóda použitá v tomto ocenení, tzv. priemerná hodnota, bola len jednoduchým výpočtom, pri ktorom sa sčítali hodnoty z dvoch predchádzajúcich ocenení a súčet sa vydelil dvomi. Takáto metóda si sotva vyžaduje externé odborné znalosti a samotný výpočet sa nezdá byť presvedčivejší len na základe skutočnosti, že bol vypracovaný nezávislým znalcom. Správa je navyše pomerne krátka (len niečo viac ako jedna strana) a pri samostatnom posúdení má zjavne len veľmi orientačný charakter.
            
         
               (44)
            
            
               Správa sa však musí skúmať z hľadiska dvoch predchádzajúcich ocenení, ktoré sú podrobnejšie a dôkladnejšie – najmä pokiaľ ide o prvú správu spoločnosti Agdestein, ktorá obsahovala jednotlivé ocenenia všetkých budov v oblasti Inner Camp. Dozorný úrad navyše poznamenal, že niektoré zmeny a úpravy predchádzajúcich ocenení boli vykonané aj v druhej správe spoločnosti Agdestein. To naznačuje, že nové ocenenie malo o niečo podrobnejšiu analýzu a že nešlo len o jednoduchý výpočet priemernej hodnoty. Nakoniec dozorný úrad konštatuje, že správa napriek tomu, že sa v nej uvádza existencia iných metód určenia hodnoty, nespochybňuje, že reprezentatívnou hodnotou na určenie trhovej hodnoty bola priemerná hodnota.
            
         
               (45)
            
            
               Vzhľadom na značnú neistotu plynúcu z ocenenia bývalej vojenskej základne, ktorú tvoria rôzne oblasti a typy budov a ktorá sa nachádza v odľahlej oblasti s relatívne malým počtom obyvateľstva, dozorný úrad, aj keď má isté pochybnosti, dospel k záveru, že základňa Haslemoen Leir bola predaná z vlastníctva štátu obci Våler za trhovú hodnotu.
            
         
               (46)
            
            
               Ďalšou otázkou teda je, či obec pri následnom predaji častí oblasti Inner Camp spoločnosti Haslemoen AS predávala za cenu, ktorá zodpovedala minimálne jej primárnym nákladom.
            
         4.2.   Otázka, či cena za 29 budov zodpovedala primárnym nákladom
   
   
               (47)
            
            
               Posúdenie, či predajná cena za 29 budov zodpovedala primárnym nákladom, sa zdá byť zložité, pretože zo zmluvy medzi štátom a obcou nie je jednoznačne jasné, koľko obec zaplatila za jednotlivé budovy v oblasti Inner Camp. Miesto toho obec zaplatila pevne stanovenú sumu 15,5 milióna NOK, ktorá zahŕňala „zľavu vo výške približne 30 %“ (21) na obstaranie celej oblasti Inner Camp. Obec nakoniec dostala ďalšiu zľavu vo výške 20 % na obstaranie všetkých štyroch oblastí vojenskej základne.
            
         
               (48)
            
            
               Do úvahy prichádzajú rôzne metódy ako zistiť, koľko obec skutočne zaplatila za predmetných 29 budov v oblasti Inner Camp, napríklad na základe porovnania počtu budov alebo hodnoty s celkovým počtom budov alebo celkovou hodnotou. Ako však už bolo uvedené, dozornému úradu nie je jasné, či obec pred predajom spoločnosti Haslemoen AS v skutočnosti takéto výpočty urobila, aby zistila svoje primárne náklady na predmetných 29 budov. Dozorný úrad nedostal žiadnu dokumentáciu z toho obdobia, ktorá by nasvedčovala, že takéto výpočty boli vykonané v priebehu rokovaní alebo neskôr, keď bol predaj predložený na schválenie obecnej rade.
            
         
               (49)
            
            
               Obec sa v priebehu správneho konania odvolávala na rôzne úvahy a ciele, ako napr. na vytvorenie nových pracovných príležitostí a budúci rozvoj oblasti Inner Camp ako celku v prospech miestnej komunity. Aj keď takéto úvahy nie sú nevyhnutne v rozpore s predajom za trhovú hodnotu, nepodporujú ani tvrdenie, že základným východiskovým bodom bol predaj bez prvkov štátnej pomoci. Obec navyše v reakcii na konkrétnu otázku dozorného úradu pripustila, že v súčasnosti nemôže zdokumentovať, aká bola reálna hodnota predmetných nehnuteľností v čase ich predaja.
            
         
               (50)
            
            
               Spôsob, akým obecná rada vykonala predaj, takisto prispieva k neistote vo vzťahu k možnej štátnej pomoci. Ako už bolo uvedené, obec nevyhlásila verejnú súťaž ani nezabezpečila nezávislého znalca, ktorý by vypracoval ocenenie predávaných budov. Neskôr obecná rada nepostupovala podľa odporúčaní, ktoré dostala od svojho externého právneho poradcu v KS a od svojho výkonného riaditeľa, a to odložiť predaj a objasniť hodnotu. Hoci obecná rada schválila predaj pod podmienkou, že KS by mala vypracovať posúdenie rizika možných problémov týkajúcich sa hospodárskej súťaže a predložiť ho výkonnému výboru, dozornému úradu neboli o tomto následnom posúdení rizík poskytnuté žiadne ďalšie informácie.
            
         
               (51)
            
            
               Obec predložila dva výpočty z 2. mája 2006, ktoré vypracoval jej externý odhadca majetku (pozri opis v odôvodneniach 20 a 21). Obec tvrdí, že prvé posúdenie preukazuje, že primárne náklady obce na obstaranie oblasti Inner Camp boli 12,4 milióna NOK. Druhé posúdenie údajne dokazuje, že hodnota ostatných budov v oblasti Inner Camp, ktoré neboli predané spoločnosti Haslemoen AS, bola odhadovaná na približne 3,67 milióna NOK a 5 miliónov NOK. Po odpočítaní od primárnych nákladov vo výške 12,4 milióna NOK tieto posúdenia podľa obce preukazujú, že primárne náklady na predmetných 29 budov neprevýšili 4 milióny NOK.
            
         
               (52)
            
            
               Dozorný úrad nesúhlasí s názorom, že tieto výpočty dokazujú, že predmetné budovy boli predané za trhovú hodnotu. Spochybňuje tak východisko, pokiaľ ide o primárne náklady na Inner Camp, ako aj metódu odpočítania predpokladanej hodnoty ostatných budov na zistenie „zvyšných“ primárnych nákladov.
            
         
               (53)
            
            
               Pokiaľ ide o východisko, výpočty odkazujú na hodnotu oblasti Inner Camp stanovenú v druhej správe spoločnosti Agdestein na 15,5 milióna NOK. Následne bola odpočítaná zľava vo výške 20 %, ktorú obec dostala na obstaranie celej vojenskej základne, takže hodnota oblasti Inner Camp bola stanovená na 12,4 milióna NOK.
            
         
               (54)
            
            
               Základ tejto zľavy sa v druhej správe spoločnosti Agdestein uvádza toto vysvetlenie:
               „Sme presvedčení, že na trhu by spoločná kúpa štyroch takých odlišných oblastí činností mala zahŕňať zľavu z ceny okrem iného z dôvodov rizika a vyšších prevádzkových nákladov. Po obstaraní by však kupujúci mohol náhle zmeniť názor a predať napríklad poľ nohospodársku pôdu alebo lesy oddelene, čo by svedčilo o opaku. V oceneniach zastavanej oblasti aj oblasti Inner Camp je už zahrnutá ‚množstevná zľava‘ vo výške približne 30 % z dôvodu spoločného predaja každého z týchto objektov. Sme presvedčení o ďalšom znížení hodnoty vo výške 20 % (– 12 miliónov NOK) v prípade spoločného predaja celej základne naraz, t. j. z 58 miliónov NOK na 46 miliónov NOK.“ (22)
               
            
         
               (55)
            
            
               Zľava vo výške 20 % teda súvisí konkrétne so skutočnosťou, že obec kúpila celú vojenskú základňu, t. j. všetky štyri oblasti uvedené v odôvodnení 5.
            
         
               (56)
            
            
               Uvedené posúdenie z 2. mája 2006 neobsahuje žiadne zdôvodnenie, prečo by sa na trhu vyžadovala podobná zľava v prípade, ak by na predaj bola časť jednej zo štyroch oblastí. Na odôvodnenie zliav pre spoločnosť Haslemoen AS obec uviedla, že kúpna zmluva medzi obcou Våler a spoločnosťou Haslemoen AS vychádzala z predpokladu, že kupujúci bude rozvíjať a prevádzkovať celú oblasť Inner Camp vrátane priestorov mimò tejto oblasti ako celok spoločne s obcou Våler. To bol podľa obce dôvod, že spoločnosť Haslemoen AS dostala obe zľavy, t. j. zľavu vo výške 30 % na oblasť Inner Camp predávanú ako celok a ďalšiu zľavu vo výške 20 % na celý komplex Haslemoen Leir.
            
         
               (57)
            
            
               Zatiaľ čo obmedzenia týkajúce sa budúceho využitia nehnuteľnosti môžu predstavovať faktor znižujúci hodnotu, v tomto prípade dozornému úradu nie sú známe žiadne takéto obmedzenia, ktoré by opodstatňovali značnú zľavu. Zdá sa, že kúpna zmluva ani iná dokumentácia z toho obdobia predložená dozornému úradu neobsahuje žiadne ustanovenie, ktoré vyjadruje takéto alebo iné osobitné záväzky kupujúceho vo vzťahu k správe nehnuteľností v spolupráci s obcou.
            
         
               (58)
            
            
               Ako už bolo uvedené, názor, že následný predaj za minimálne primárne náklady môže vylučovať štátnu pomoc, sa opiera o predpoklad, že pozemky alebo budovy boli pri prvom predaji nadobudnuté za trhovú hodnotu. Ak správny orgán ako v tomto prípade kúpil viac nehnuteľností, ktoré následne predal, a v tej súvislosti mu boli poskytnuté významné množstevné zľavy, nemožno automaticky predpokladať, že rovnaké zľavy sú odôvodnené aj pri ďalšom predaji. To bude závisieť od posúdenia, či by sa na trhu poskytli rovnaké zľavy aj na druhú transakciu, ktorej rozsah je obmedzenejší.
            
         
               (59)
            
            
               V tomto prípade sa to zdá byť nepravdepodobné už z toho dôvodu, že obe zľavy boli poskytnuté ako množstevné zľavy, konkrétne na základe skutočnosti, že kupujúci nadobudol celú predmetnú oblasť. Takáto dvojitá zľava sa v tomto prípade skutočne zdá byť vylúčená už z toho dôvodu, že zľava vo výške 30 % bola poskytnutá na kúpu samotnej nehnuteľnosti Inner Camp. Ďalšia zľava vo výške 20 % preto musí súvisieť s tým, že kupujúci, t. j. obec, okrem toho kúpil aj ďalšie oblasti. To je zrejme aj hlavná podstata tejto zľavy, ako je vysvetlené v uvedenej druhej správe spoločnosti Agdestein. Na tomto základe a vzhľadom na neexistenciu akéhokoľvek posúdenia z toho obdobia, ktoré by tvrdilo opak, dozorný úrad musí konštatovať, že nie je ničím podložený predpoklad, že ceny na trhu by zahŕňali ďalšiu zľavu vo výške 20 %, ak by na predaj boli len časti oblasti Inner Camp.
            
         
               (60)
            
            
               Pokiaľ ide o zľavu vo výške 30 %, dozorný úrad pripomína, že v druhej správe spoločnosti Agdestein sa jasne uvádza, že hodnota oblasti Inner Camp vyčíslená na 15,5 milióna NOK zahŕňala zľavu 10 miliónov NOK a že to bol odhad toho, čo by sa požadovalo na trhu za obstaranie oblasti Inner Camp ako celku, t. j. všetkých 44 budov. Preto je nutné posúdiť, či obec mohla poskytnúť podobnú zľavu spoločnosti Haslemoen AS pri obstaraní častí oblasti Inner Camp.
            
         
               (61)
            
            
               Pri posudzovaní podľa počtu budov predaj zahŕňal 29 zo 44 budov (24), t. j. približne 2/3 budov. To by mohol byť základ pre množstevnú zľavu. Pri posudzovaní podľa hodnoty z vlastných výpočtov obce vyplýva, že 29 budov predstavuje výrazne nižší podiel z celkovej hodnoty oblasti Inner Camp než zostávajúce budovy. Hodnota 4 milióny NOK za predmetných 29 budov predstavuje o niečo menej ako 1/3 z celkovej hodnoty v porovnaní so sumou 3,67 milióna NOK za budovy, ktoré si ponechala obec, a s 5 miliónmi NOK za zostávajúcich 11 budov.
            
         
               (62)
            
            
               V jednotlivých správach o ocenení predložených v tomto prípade, ktoré sú uvedené v odôvodneniach 7 a 10, sa uvádza, že predaj niekoľkých budov ako celku má vplyv na zníženie ceny. Okrem dvoch správ spoločnosti Agdestein aj ocenenie 10 rôznych budov v oblasti Inner Camp z 15. marca 2006, ktoré je uvedené v odôvodnení 29, ukázalo, že v prípade predaja týchto 10 budov ako celku by mala byť uplatniteľná zľava v rozmedzí „15 – 20 %“.
            
         
               (63)
            
            
               Dozorný úrad sa preto domnieva, že určitá množstevná zľava by bola v súlade s trhovými podmienkami. Vzhľadom na chýbajúce hodnotenia a dokumentáciu z toho obdobia je v tomto prípade zložité určiť, či zľava mala byť 15, 20 alebo 25 %. Po zvážení všetkých okolností a s odkazom na uvedené ocenenie 10 ďalších budov v oblasti Inner Camp a na pravdepodobnú množstevnú zľavu 15 až 20 % dozorný úrad, aj keď má isté pochybnosti, konštatuje, že približne rovnaká množstevná zľava ako zľava poskytnutá obci, t. j. 25,64 %, by mohla byť poskytnutá niekomu, kto kupuje až 29 zo 44 budov v oblasti Inner Camp.
            
         
               (64)
            
            
               Ďalšou otázkou je, či primárne náklady na predmetných 29 budov môžu byť určené tak, že od hodnoty oblasti Inner Camp sa odpočíta hodnota budov, ktoré neboli predané spoločnosti Haslemoen AS.
            
         
               (65)
            
            
               Opísaná metóda v podstate znamená, že detailné ocenenie predmetných 29 budov nebolo vypracované, pretože existovali indície, že ostatné časti oblasti Inner Camp majú dostatočne vysokú hodnotu na zabezpečenie toho, aby celková hodnota zodpovedala údajným primárnym nákladom obce na Inner Camp. Táto metóda sa zdá byť nespoľahlivá a náhodná vzhľadom na skutočnosť, že každá z troch rôznych skupín budov bola ocenená pomocou inej metódy. Stručne povedané, na stanovenie východiskovej hodnoty, t. j. hodnoty primárnych nákladov na samotný Inner Camp vo výške 12,4 milióna NOK bola použitá správa o priemernej hodnote. V nasledujúcom ocenení troch rôznych skupín budov bolo predmetných 29 budov ocenených výrazne nižšou hodnotou, než bola priemerná hodnota, a budovy, ktoré si ponechala obec, ako aj ďalších 11 budov, na ktoré obec neskôr dostala ponuku, boli ocenené vyššou hodnotou. Nižšia hodnota bola stanovená na základe ceny dohodnutej so spoločnosťou Haslemoen AS a obe vyššie hodnoty boli stanovené na základe následných a novších informácií vo forme ocenenia a predloženej ponuky.
            
         
               (66)
            
            
               Podľa názoru dozorného úradu to prinášalo zjavné riziko, že aj keby celková východisková hodnota oblasti Inner Camp bola správna (čo nebola, pozri vyššie), cena za 29 budov mohla byť príliš nízka, pretože neskoršie ocenenia ostatných oblastí stanovili vyššie hodnoty. V skutočnosti neskoršie vyššie ocenenia v tomto prípade mali poukázať minimálne na to, že východisková hodnota 12,4 milióna NOK bola príliš nízka.
            
         
               (67)
            
            
               Dozorný úrad tak dospel k záveru, že metóda uvedená v ocenení z 2. mája 2006 nebola vhodná na stanovenie primárnych nákladov, a teda trhovej hodnoty predmetných 29 budov.
            
         
               (68)
            
            
               Ako už bolo uvedené, posúdenie výšky primárnych nákladov na predmetných 29 budov komplikuje skutočnosť, že v zmluve medzi štátom a obcou nebolo objasnené, akú sumu obec zaplatila za jednotlivé budovy v oblasti Inner Camp. Miesto toho obec zaplatila pevne stanovenú sumu za celú oblasť Inner Camp vo výške 15,5 milióna NOK, ktorá zahŕňala uvedenú zľavu vo výške 30 %. Táto priemerná hodnota však vychádzala z dvoch predchádzajúcich ocenení.
            
         
               (69)
            
            
               Prvá správa spoločnosti Agdestein sa zakladala na individuálnom ocenení budov a v skutočnosti je ich jediným ocenením z vtedajšieho obdobia. Keďže toto ocenenie bolo východiskom pre priemernú hodnotu, ktorá zas bola základom ceny, ktorú obec skutočne zaplatila, dozorný úrad sa domnieva, že prvá správa spoločnosti Agdestein poskytuje jednotlivé hodnoty nevyhnutné na presné stanovenie primárnych nákladov na predmetných 29 budov.
            
         
               (70)
            
            
               Predmetná kúpna zmluva zahŕňa týchto 29 budov v oblasti Inner Camp (25): č. 1, 2, 4, 5, 6, 7, 8, 9, 10, 11, 12, 13, 14, 15, 18, 19, 20, 21, 22, 23, 24, 25, 26, 27, 29, 30, (31,) 33, 92 a 16. Investičná hodnota týchto budov podľa ocenenia v prvej správe spoločnosti Agdestein je takáto:
               
                           
                                       1.
                                    
                                    
                                       Strážnica/väznica
                                    
                                 
                        
                           180 000
                        
                        
                           NOK
                        
                     
                           
                                       2.
                                    
                                    
                                       Spoločenský dom vrátane kancelárií, kantíny, kina, kaplnky atď.
                                    
                                 
                        
                           4 200 000
                        
                        
                           NOK
                        
                     
                           
                                       4.
                                    
                                    
                                       Administratívna a kancelárska budova
                                    
                                 
                        
                           160 000
                        
                        
                           NOK
                        
                     
                           
                                       5.
                                    
                                    
                                       Budova na výcvik
                                    
                                 
                        
                           400 000
                        
                        
                           NOK
                        
                     
                           
                                       6.
                                    
                                    
                                       Garáž
                                    
                                 
                        
                            
                        
                        
                            
                        
                     
                           
                                       7.
                                    
                                    
                                       Administratívna a kancelárska budova
                                    
                                 
                        
                           2 000 000
                        
                        
                           NOK
                        
                     
                           
                                       8.
                                    
                                    
                                       Garáž
                                    
                                 
                        
                            
                        
                        
                            
                        
                     
                           
                                       9.
                                    
                                    
                                       Budova nemocnice
                                    
                                 
                        
                           1 200 000
                        
                        
                           NOK
                        
                     
                           
                                       10.
                                    
                                    
                                       Budova kuchyne a jedálne pre vojenský personál
                                    
                                 
                        
                           1 600 000
                        
                        
                           NOK
                        
                     
                           
                                       11.
                                    
                                    
                                       Budova kuchyne a jedálne pre dôstojníkov
                                    
                                 
                        
                           4 300 000
                        
                        
                           NOK
                        
                     
                           
                                       12.
                                    
                                    
                                       Kasáreň
                                    
                                 
                        
                            
                        
                        
                            
                        
                     
                           
                                       13.
                                    
                                    
                                       Kasáreň, č. 12 a 13 sú ocenené spoločne
                                    
                                 
                        
                           2 000 000
                        
                        
                           NOK
                        
                     
                           
                                       14.
                                    
                                    
                                       Kasáreň
                                    
                                 
                        
                            
                        
                        
                            
                        
                     
                           
                                       15.
                                    
                                    
                                       Kasáreň, č. 14 a 15 sú ocenené spoločne
                                    
                                 
                        
                           2 000 000
                        
                        
                           NOK
                        
                     
                           
                                       18.
                                    
                                    
                                       Garáž
                                    
                                 
                        
                           150 000
                        
                        
                           NOK
                        
                     
                           
                                       19.
                                    
                                    
                                       Garáž
                                    
                                 
                        
                            
                        
                        
                            
                        
                     
                           
                                       20.
                                    
                                    
                                       Garáž
                                    
                                 
                        
                            
                        
                        
                            
                        
                     
                           
                                       21.
                                    
                                    
                                       Servisná garáž
                                    
                                 
                        
                            
                        
                        
                            
                        
                     
                           
                                       22.
                                    
                                    
                                       Servisná garáž
                                    
                                 
                        
                            
                        
                        
                            
                        
                     
                           
                                       23.
                                    
                                    
                                       Garáž
                                    
                                 
                        
                            
                        
                        
                            
                        
                     
                           
                                       24.
                                    
                                    
                                       Benzínová pumpa/čerpacia stanica
                                    
                                 
                        
                            
                        
                        
                            
                        
                     
                           
                                       25.
                                    
                                    
                                       Garáž
                                    
                                 
                        
                            
                        
                        
                            
                        
                     
                           
                                       26.
                                    
                                    
                                       Garáž
                                    
                                 
                        
                            
                        
                        
                            
                        
                     
                           
                                       27.
                                    
                                    
                                       Garáž, č. 19, 20, 21, 22, 25, 26 a 27 sú ocenené spoločne
                                    
                                 
                        
                           2 700 000
                        
                        
                           NOK
                        
                     
                           
                                       29.
                                    
                                    
                                       Budova pluku s učebňou
                                    
                                 
                        
                            
                        
                        
                            
                        
                     
                           
                                       92.
                                    
                                    
                                       Budova pošty, č. 29 a 92 sú ocenené spoločne
                                    
                                 
                        
                           450 000
                        
                        
                           NOK
                        
                     
                           
                                       30.
                                    
                                    
                                       Budova školy
                                    
                                 
                        
                           1 400 000
                        
                        
                           NOK
                        
                     
                           
                                       31.
                                    
                                    
                                       (Skladový prístrešok)
                                    
                                 
                        
                            
                        
                        
                            
                        
                     
                           
                                       33.
                                    
                                    
                                       Budova KO, budova školy
                                    
                                 
                        
                           400 000
                        
                        
                           NOK
                        
                     
                           
                                       16.
                                    
                                    
                                       Kotolňa
                                    
                                 
                        
                           700 000
                        
                        
                           NOK
                        
                     
                           Spolu
                        
                        
                           23 840 000
                        
                        
                           NOK
                        
                     
         
               (71)
            
            
               Správa neobsahuje samostatné ocenenie hodnoty jednotlivých budov č. 6 a 8 (garáže). Tieto objekty boli namiesto toho ocenené spoločne s budovou č. 45 (viacúčelovou administratívnou budovou so skladmi, s kanceláriami a dielňou, ktorá nie je zahrnutá do zmluvy so spoločnosťou Haslemoen AS) na celkovú sumu 1,9 milióna NOK. Budovy č. 23 a 24 (garáž a čerpacia stanica) boli rovnakým spôsobom ocenené spoločne s budovou č. 34 (administratívnou budovou základne, ktorá nebola zahrnutá do zmluvy so spoločnosťou Haslemoen AS) na celkovú sumu 800 000 NOK. Otázkou teda je, či niektoré z hodnôt stanovených pre tieto spoločne posudzované budovy by mali byť pridelené budovám, ktoré získala spoločnosť Haslemoen AS, konkrétne štyrom garážam č. 6, 8, 23 a 24. Táto otázka bola položená v uvedenom rozhodnutí dozorného úradu o začatí konania, v ktorom dozorný úrad použil najpriaznivejší scenár tým, že tieto budovy nebral do úvahy.
            
         
               (72)
            
            
               Hoci dozornému úradu nebola predložená žiadna dokumentácia o tom, že uvedené štyri garáže sú bezcenné, úrad predpokladá, že majú istú obmedzenú hodnotu, pretože spoločnosť Agdestein sa vo svojej prvej správe rozhodla zahrnúť ich hodnotu, nech už bola akákoľvek, do odhadov týkajúcich sa ostatných budov. Preto vzhľadom na neexistenciu akejkoľvek dokumentácie z toho obdobia, ktorá by tvrdila opak, a vychádzajúc z predpokladu, že hodnota sa v každom prípade zdá byť nízka, dozorný úrad nepripočíta žiadnu konkrétnu hodnotu za tieto štyri budovy k oceneniu príslušnej časti oblasti Inner Camp.
            
         
               (73)
            
            Celková hodnota predmetných 29 budov podľa ocenenia v prvej správe spoločnosti Agdestein dosahuje sumu 23 840 000 NOK. Ako už bolo uvedené, podľa prvej správy spoločnosti Agdestein obec dostala zľavu vo výške 30 % (26) z hodnoty oblasti Inner Camp. Keďže dozorný úrad na základe okolností tohto prípadu konštatuje, že bolo odôvodnené poskytnúť podobnú zľavu spoločnosti Haslemoen AS, upravená hodnota 29 stavieb stanovená touto správou je 
                  17 727 424 NOK. Pri uplatnení metódy priemernej hodnoty primárne náklady obce na predmetných 29 budov predstavovali 8 863 712 NOK.
         
               (74)
            
            
               Vzhľadom na to, že dozorný úrad pripustil, že štát predal Haslemoen Leir obci Våler za trhovú hodnotu, uznáva, že suma 8 863 712 NOK predstavovala primárne náklady obce na budovy a že táto suma bola potrebným údajom o trhovej hodnote.
            
         
               (75)
            
            Na základe toho dozorný úrad konštatuje, že predaj spoločnosti Haslemoen AS za 4 milióny NOK zahŕňal štátnu pomoc vo výške 4 863 712 NOK 
                  .
         
               (76)
            
            
               Podľa tvrdenia obce by mal dozorný úrad brať do úvahy aj prvky, ktoré znižujú cenu, t. j. možné znečistenie pôdy a záväzok spoločnosti Haslemoen AS umožniť bezplatne používať školskú budovu počas jedného roka. Nebola však predložená žiadna konkrétna dokumentácia z toho obdobia ani následne vypracovaná dokumentácia týkajúca sa týchto prvkov, ktoré by mali znižovať cenu, ako ani dokumentácia o ich údajnom vplyve na cenu.
            
         
               (77)
            
            
               Pokiaľ ide o znečistenie pôdy, dozorný úrad by súhlasil s tým, že táto možnosť by mohla byť značne reálna vzhľadom na to, že základňa bola od päťdesiatych rokov minulého storočia používaná na vojenské účely.
            
         
               (78)
            
            
               V tejto súvislosti dozorný úrad poznamenal, že v prvej správe spoločnosti Agdestein sa výslovne uvádza možné znečistenie pôdy v oblasti Inner Camp súvisiace s palivovými a ropnými nádržami na týchto pozemkoch. Táto skutočnosť však v ocenení nebola zohľadnená. V ocenení Alhauga a Bakkeho, v ktorom je odhad hodnoty oblasti Inner Camp uvedený v nulovej hodnote, sa uvádza možnosť znečistenia pôdy a možná prítomnosť azbestu v budovách, ale bez konkretizovania s tým spojených možných nákladov.
            
         
               (79)
            
            
               Dozorný úrad však pripomína, že tieto správy boli použité ako základ pre riešenie prostredníctvom priemernej hodnoty. Preto akýkoľvek prvok uvedený v správe, ktorý znižuje cenu alebo ktorý je negatívny, musí byť zohľadnený pri uvedenom riešení. Dozorný úrad skutočne nevidí žiadny dôvod na akékoľvek ďalšie zníženie ceny za žiadny prvok ani okolnosť, ktoré boli známe zmluvným stranám prvej transakcie. Je to preto, že sa musí predpokladať, že účinok takýchto opatrení bol zohľadnený v predajnej cene založenej na priemernej hodnote. Musí sa predpokladať, že následný predaj za primárne náklady zahŕňa tie isté prvky, ktoré znižujú cenu.
            
         
               (80)
            
            
               Napokon zmluva medzi štátom a obcou výslovne odkazuje na možnosť znečistenia pôdy a obsahuje odkaz na zásadu „znečisťovateľ platí“ podľa nórskeho zákona o znečistení. V následnej zmluve medzi obcou a spoločnosťou Haslemoen AS sa uvádza konkrétny odkaz na túto povinnosť a tiež, že za znečistenie pôdy súvisiace s vojenskými činnosťami zostáva zodpovedný predávajúci, t. j. nórsky štát. Z uvedených dôvodov dozorný úrad nevidí žiadny dôvod na akékoľvek ďalšie zníženie ceny na základe možného znečistenia.
            
         
               (81)
            
            
               Pokiaľ ide o právo obce bezplatne používať školskú budovu počas jedného roka, dozorný úrad konštatuje, že v tomto prípade išlo o novú povinnosť kupujúceho v tom zmysle, že štát neuložil obci žiadnu takúto povinnosť. Nemožno ju teda ako takú považovať za zahrnutú v cene rovnajúcej sa priemernej hodnote. Avšak vzhľadom na neexistenciu akýchkoľvek podkladov, pokiaľ ide o hospodársky vplyv tejto povinnosti, t. j. možnú stratu pre spoločnosť Haslemoen AS z dôvodu nemožnosti prenajímať danú budovu počas jedného roka, dozorný úrad nemôže prijať tvrdenie o vplyve na zníženie ceny.
            
         
               (82)
            
            
               Predmetná povinnosť sa týkala len jednej z budov a v cene už bolo zohľadnené, že bude zložité ihneď prenajať všetky nehnuteľnosti, pretože v tej oblasti už bol prebytok dostupných objektov na prenájom. Táto skutočnosť bola zdôraznená aj v oboch oceneniach. Obec by navyše pokryla časť fixných nákladov a nákladov na vykurovanie budovy za rovnaké obdobie. Na záver dozorný úrad odkazuje na svoje spomínané posúdenie, v ktorom uznal, že obec poskytla spoločnosti Haslemoen AS rovnakú množstevnú zľavu, akú získala sama za obstaranie celej oblasti Inner Camp. Dozorný úrad navyše nepripočítal ani žiadnu osobitnú hodnotu za štyri garáže predané spoločnosti Haslemoen AS, ktoré boli ocenené spolu s ostatnými budovami v oblasti Inner Camp, ktoré spoločnosť Haslemoen AS nekúpila. Preto dozorný úrad predpokladá, že akákoľvek prípadná strata z nemožnosti prenajať školu na rok po nadobudnutí by mala byť považovaná za vyváženú uvedenými výhodnými podmienkami kúpy pre spoločnosť Haslemoen AS.
            
         
               (83)
            
            
               Vzhľadom na uvedené skutočnosti dozorný úrad dospel k záveru, že predaj 29 budov spoločnosti Haslemoen AS neprebehol v súlade so zásadou investora v trhovom hospodárstve. Budovy boli predané za cenu nižšiu ako trhová hodnota, ktorá zahŕňala štátnu pomoc vo výške 4 863 712 NOK. Dozorný úrad preto ďalej posúdi, či predaj budov spĺňa ďalšie kritériá podľa článku 61 ods. 1 Dohody o EHP.
            
         4.3   Štátne zdroje a selektívna výhoda
   
   
               (84)
            
            
               Aby bolo možné kvalifikovať dané opatrenie ako štátnu pomoc, musí byť poskytnuté štátom alebo zo štátnych prostriedkov. Tento pojem označuje všetky úrovne štátu vrátane obcí. Ako bolo uvedené, štátne zdroje boli použité, pretože obec Våler predala 29 budov v oblasti Inner Camp za cenu podstatne nižšiu, ako bola trhová cena. Transakcia poskytla spoločnosti Haslemoen AS selektívnu výhodu, pretože spoločnosť Haslemoen AS ju získala na základe zmluvy, podľa ktorej bola jediným príjemcom.
            
         4.4   Narušenie hospodárskej súťaže a ovplyvnenie obchodu medzi zmluvnými stranami
   
   
               (85)
            
            
               Z ustálenej judikatúry vyplýva (27), že na účel týchto ustanovení samotná skutočnosť, že štátna pomoc posilňuje pozíciu podniku v porovnaní s inými konkurenčnými podnikmi pôsobiacimi na vnútornom trhu EHP, znamená, že obchod na vnútornom trhu EHP bol ovplyvnený. Dozorný úrad pripomína, že predmetné budovy boli ocenené a odkúpené na základe investičnej hodnoty, t. j. hodnoty založenej na budúcich príjmoch z prenájmu. Investovanie do nehnuteľností na účely prenájmu podnikom musí byť ako také považované za rozsiahlu hospodársku činnosť na úrovni EHP, ktorá sa v Nórsku vykonáva s účastníkmi trhu z mnohých štátov EHP. Pokiaľ ide o konkrétneho príjemcu pomoci, podľa nórskeho obchodného registra (28) sa spoločnosť Haslemoen AS podieľa na činnostiach týkajúcich sa hotelov, motelov a reštaurácií (29). Prevádzkuje hotel Haslemoen v oblasti Inner Camp a prenajíma budovy pre azylové centrum nórskemu štátu. Vzhľadom na všetky tieto činnosti musí byť spoločnosť Haslemoen AS považovaná za konkurenta podobných podnikov v Nórsku a tiež v iných štátoch EHP. Výsledkom opatrenia je preto narušenie hospodárskej súťaže a ovplyvnenie obchodu medzi zmluvnými stranami.
            
         4.5   Záver o existencii štátnej pomoci
   
   
               (86)
            
            
               Vzhľadom na uvedené zistenia dozorný úrad dospel k záveru, že predaj 29 budov spoločnosti Haslemoen AS zahŕňal štátnu pomoc vo výške 4 863 713 NOK.
            
         5.   PROCESNÉ POŽIADAVKY
   
               (87)
            
            
               Podľa článku 1 ods. 3 časti I protokolu 3 Dozorný úrad EZVO musí byť v dostatočnom časovom predstihu informovaný o akýchkoľvek plánoch poskytnúť štátnu pomoc, aby mohol predložiť svoje pripomienky. Dotknutý štát nemôže zaviesť navrhované opatrenia dovtedy, kým konanie nevyústi do konečného rozhodnutia. Nórske orgány neoznámili dozornému úradu predaj 29 budov z vlastníctva obce Våler spoločnosti Haslemoen AS. Dozorný úrad preto dospel k záveru, že nórske orgány si nesplnili povinnosti podľa článku 1 ods. 3 časti I protokolu 3.
            
         6.   ZLUČITEĽNOSŤ POMOCI
   
               (88)
            
            
               Nórske orgány nepredložili žiadne argumenty, že štátna pomoc súvisiaca s transakciou by mohla byť považovaná za zlučiteľnú štátnu pomoc.
            
         
               (89)
            
            
               Podporné opatrenia uvedené v článku 61 ods. 1 Dohody o EHP sú vo všeobecnosti nezlučiteľné s vykonávaním Dohody o EHP, pokiaľ nespĺňajú podmienky výnimky podľa článku 61 ods. 2 alebo 3 Dohody o EHP.
            
         
               (90)
            
            
               Výnimka podľa článku 61 ods. 2 sa na predmetnú pomoc, ktorá nie je určená na dosiahnutie žiadneho z cieľov uvedených v tomto ustanovení, nevzťahuje. Rovnako sa na daný prípad nevzťahuje ani článok 61 ods. 3 písm. a) ani článok 61 ods. 3 písm. b) Dohody o EHP. Navyše oblasť, kde sa nehnuteľnosť nachádza, nemá nárok na regionálnu pomoc v zmysle článku 61 ods. 3 písm. c) Dohody o EHP.
            
         
               (91)
            
            
               Dozorný úrad preto konštatuje, že posudzovanú transakciu nemožno odôvodniť podľa ustanovení o štátnej pomoci Dohody o EHP.
            
         7.   VRÁTENIE POMOCI
   
               (92)
            
            
               Keďže pomoc vo výške 4 863 713 NOK bola spoločnosti Haslemoen AS poskytnutá bez oznámenia dozornému úradu, predstavuje neoprávnene poskytnutú pomoc v zmysle článku 1 písm. f) časti II protokolu 3 k Dohode o dozore a súde. Z článku 14 časti II protokolu 3 k Dohode o dozore a súde vyplýva, že dozorný úrad rozhodne, že príjemcovia musia neoprávnenú pomoc, ktorá je nezlučiteľná s pravidlami o štátnej pomoci podľa Dohody o EHP, vrátiť.
            
         
               (93)
            
            
               Dozorný úrad zastáva názor, že v tomto prípade vráteniu pomoci nebránia žiadne všeobecné zásady. Podľa ustálenej judikatúry zrušenie neoprávnene poskytnutej pomoci jej vrátením je logickým dôsledkom zistenia, že táto pomoc je nezákonná. To znamená, že vrátenie neoprávnene poskytnutej štátnej pomoci na účely obnovenia predchádzajúceho stavu v zásade nemožno považovať za neprimerané cieľom Dohody o EHP v súvislosti so štátnou pomocou.
            
         
               (94)
            
            
               Vrátením pomoci sa jej príjemca vzdáva výhody, ktorú mal oproti svojim konkurentom na trhu, a tým sa obnoví situácia pred poskytnutím pomoci (30). Z tejto funkcie vrátenia pomoci ďalej vyplýva, že s výnimkou mimoriadnych okolností dozorný úrad spravidla neprekročí hranice svojej právomoci, ak požiada príslušný štát EZVO o vymáhanie súm neoprávnene poskytnutej štátnej pomoci, pretože tým sa iba obnovuje predchádzajúca situácia. (31) Navyše vzhľadom na záväzný charakter dozoru nad štátnou pomocou zo strany dozorného úradu podľa protokolu 3 Dohody o dozore a súde podniky, ktorým bola pomoc poskytnutá, v zásade nemôžu oprávnene predpokladať, že pomoc je zákonná, pokiaľ nebola poskytnutá v súlade s postupom uvedeným v ustanoveniach tohto protokolu (32). V tomto prípade nie sú evidentné žiadne mimoriadne okolnosti, ktoré by viedli k oprávneným predpokladom na strane príjemcov pomoci.
            
         
               (95)
            
            
               Vrátenie neoprávnene poskytnutej štátnej pomoci vo výške 4 863 713 NOK by malo zahŕňať zložené úroky v súlade s článkom 14 ods. 2 časti II protokolu 3 k Dohode o dozore a súde a v súlade s článkami 9 a 11 rozhodnutia dozorného úradu č. 195/04/COL zo 14. júla 2004.
            
         8.   ZÁVER
   
               (96)
            
            
               Dozorný úrad dospel k záveru, že nórske orgány poskytli predmetnú pomoc nezákonne v rozpore s článkom 1 ods. 3 časti I protokolu 3.
            
         
               (97)
            
            
               Z uvedených dôvodov nie je štátna pomoc zahrnutá do predaja 29 budov v oblasti Inner Camp v Haslemoen Leir zlučiteľná s Dohodou o EHP a mala by byť vrátená s účinnosťou od uzavretia kúpnej zmluvy 22. mája 2006,
            
         PRIJAL TOTO ROZHODNUTIE:
   Článok 1
   Predaj 29 budov v oblasti Inner Camp v Haslemoen Leir spoločnosti Haslemoen AS zahŕňa štátnu pomoc vo výške 4 863 713 NOK, čo je nezlučiteľné s Dohodou o EHP v zmysle článku 61 ods. 1 Dohody o EHP.
   Článok 2
   Nórske orgány prijmú všetky potrebné opatrenia na vrátenie pomoci uvedenej v článku 1 od príjemcu.
   Článok 3
   Vrátenie pomoci sa vykoná bezodkladne, v každom prípade do štyroch mesiacov od dátumu tohto rozhodnutia a v súlade s postupmi vnútroštátneho práva za predpokladu, že tieto postupy umožňujú okamžitý a účinný výkon rozhodnutia. Vrátená pomoc musí zahŕňať úroky a zložené úroky od dátumu dostupnosti pomoci pre prijímateľa až do dátumu vrátenia pomoci. Úroky sa vypočítajú na základe článku 9 rozhodnutia Dozorného úradu EZVO č. 195/04/COL.
   Článok 4
   Nórsko musí do 15. mája 2012 dozornému úradu oznámiť celkovú sumu (istinu a úroky), ktorú má príjemca vrátiť, ako aj opatrenia plánované alebo prijaté na vrátenie pomoci.
   Nórsko musí vykonať rozhodnutie dozorného úradu a zaistiť vrátenie pomoci v plnej výške do 15. júla 2012.
   Článok 5
   Toto rozhodnutie je určené Nórskemu kráľovstvu.
   Článok 6
   Iba anglické znenie tohto rozhodnutia je autentické.
   
      V Bruseli 15. marca 2012
      
         
            Za Dozorný úrad EZVO
         
         Oda Helen SLETNES
         
            predsedníčka
         
         Sverrir Haukur GUNNLAUGSSON
         
            člen kolégia
         
      
   
   
      (1)  Rozhodnutie č. 96/10/COL týkajúce sa predaja niektorých budov v Inner Camp v Haslemoen Leir, uverejnené v Ú. v. EÚ C 325, 2.12.2010, strana 12, a v dodatku EHP č. 66, 2.12.2010, s. 1.
   
      (2)  Pozri poznámku pod čiarou 1.
   
      (3)  http://www.stortinget.no/no/Saker-og-publikasjoner/Saker/Sak/?p=21519. Pozri tiež Kráľovské rozhodnutie z 19. decembra1997 („Avhendigsinstruksen“).
   
      (4)  Dokumenty č. 428521 a 557187.
   
      (5)  Dokumenty č. 458897, 458902 a 458903 (prvá správa spoločnosti Agdestein).
   
      (6)  Podľa správy je „investičná hodnota“ predpokladaná trhová hodnota pre investora, ktorý má v úmysle budovy prenajímať za odplatu. „Investičná hodnota“ je zároveň nižšia, ako „úžitková hodnota“, ktorá predstavuje trhovú hodnotu pre kupujúceho, ktorý má v úmysle používať budovy na vlastnú potrebu. V správe sú uvedené obidve tieto hodnoty.
   
      (7)  Dokument č. 428521, príloha 16 (správa Alhauga a Bakkeho).
   
      (8)  Hodnota zastavanej zóny Storskjæret bola odhadnutá na 12 miliónov NOK.
   
      (9)  Dokument č. 428521, príloha 3 (druhá správa spoločnosti Agdestein).
   
      (10)  Zľava vo výške 20 %.
   
      (11)  Podľa prvej správy spoločnosti Agdestein bola hodnota nehnuteľnosti Inner Camp 29 miliónov NOK a zahŕňala zľavu vo výške 10 miliónov NOK za predpokladu, že Inner Camp sa predá ako celok.
   
      (12)  Okrem stanovenia odhadu priemernej hodnoty nehnuteľnosti Inner Camp na 14,5 milióna NOK bola stanovená aj priemerná hodnota zastavanej zóny Storskjæret na 13,5 milióna NOK, obrábanej pôdy na 8,3 milióna NOK a zalesnenej oblasti na 25,2 milióna NOK. Pre chyby v predchádzajúcich posudkoch bola celková suma za nehnuteľnosť Haslemoen Leir vo výške 61,5 milióna NOK znížená na 58 miliónov NOK, vrátane zľavy za obstaranie nehnuteľnosti Inner Camp ako celku.
   
      (13)  Pozri odôvodnenie 8.
   
      (14)  Akcionári spoločnosti sú International Training Centre (48 %), Haslemoen Kultur og Aktivitetssenter (48 %) a Norsk Trafikksenter (4 %).
   
      (15)  Predmetom posúdenia malo byť najmä to, či ide o „mierne“ riziko.
   
      (16)  Budovy č. 3, 32, 34, 44 a 45.
   
      (17)  V prvej správe spoločnosti Agdestein boli v cene 1,9 milióna NOK zahrnuté aj dve garáže, budovy č. 6 a 8.
   
      (18)  Dokumentácia k tejto ponuke nebola dozornému úradu poskytnutá. Podľa vysvetlenia obce však šlo o ústnu ponuku vo výške 5 miliónov NOK za 11 budov v oblasti Inner Camp (budovy č. 28, 35, 36, 37, 38, 39, 41, 46, 47, 50 a 93). Tie isté objekty by podľa ocenenia priemernej hodnoty mali hodnotu 3,7 milióna NOK.
   
      (19)  Neboli predložené žiadne pripomienky tretích strán.
   
      (20)  Dokument č. 581797.
   
      (21)  Pozri odôvodnenie 8.
   
      (22)  „Vi tror at markedet ved et samlet kjøp av fire forsåvidt ulike virksomhetsområder vil legge inn en prisreduksjon for bl.a risiko og høyere driftskostnader. Imidlertid vil kjøper fort kunne ”snu seg rundt” etter kjøpet og selge f.eks. jorda eller skogen videre enkeltvis, som taler motsatt vei. Det ligger allerede inne ca. 30 % ”kvantumsrabatt” i takstene for både bolig og leirområdet, pga samlet salg av hver av disse takstobjekt. Vi tror på en ytterligere verdireduksjon på 20% (- kr12 mill) ved samlet salg av hele leiren under ett, dvs fra kr 58 mill til 46 mill.“
   
      (23)  Pozri odôvodnenie 8.
   
      (24)  Pozri poznámku pod čiarou č. 4.
   
      (25)  Dozorný úrad poznamenáva, že nórske orgány nevysvetlili skutočnosť, že počet budov uvedených v zmluve je 30, a nie 29, ako zhodne uvádzajú nórske úrady. Ocenenie vypracované spoločnosťou Agdestein sa však týka len 29 budov z budov uvedených v zmluve, pričom budova č. 31 (skladový prístrešok) chýba. Táto budova sa v nasledujúcom texte neberie do úvahy.
   
      (26)  Pozri odôvodnenie 8.
   
      (27)  Pozri napríklad vec 730/79, Phillip Morris Holland BV/Komisia, Zb. 1980 s. 2671, bod 11.
   
      (28)  http://www.brreg.no.
   
      (29)  „Drift av hoteller, pensjonater og moteller med restaurant“ (Org nr. 989636073).
   
      (30)  Vec C-350/93, Komisia/Taliansko, Zb. 1995 s. I–699, bod 22.
   
      (31)  Vec C-75/97, Belgicko/Komisia, Zb. 1999 s. I–3671, bod 66, a vec C-310/99, Taliansko/Komisia, Zb. 2002 s. I–2289, bod 99.
   
      (32)  Vec C-169/95, Španielsko/Komisia, Zb. 1997 s. I–135, bod 51.